ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-1821/98

υποβολή: Doeke Eisma (ELDR) προς την Επιτροπή

(3 Ιουνίου 1998)

Θέμα: Η απαγόρευση της χρήσης εμφυτευμάτων σιλικόνης στο μαστό

1. Κρίνει η Επιτροπή ότι η χρήση εμφυτευμάτων σιλικόνης στο μαστό είναι επικίνδυνη;

2. Εάν ναι, ποιά μέτρα προτείνει η Επιτροπή για την απαγόρευση της χρήσης εμφυτευμάτων σιλικόνης στο μαστό;

3. Μπορεί να ανακοινώσει η Επιτροπή ποιά κράτη μέλη έχουν απαγορεύσει ή προτίθενται να απαγορεύσουν την εν λόγω πρακτική;

Απάντηση του κ. Bangemann εξ ονόματος της Επιτροπής

(1 η Ιουλίου 1998)

1.-2. Η Επιτροπή γνωρίζει ότι η χρησιμοποίηση εμφυτευμάτων πήγματος σιλικόνης σε μαστούς, καθώς και άλλα είδη εμφυτευμάτων σε μαστούς ενέχουν ορισμένους κινδύνους.

Για να αντιμετωπισθούν αυτοί οι κίνδυνοι κατά το βέλτιστο δυνατό τρόπο η Επιτροπή ευρίσκεται στο στάδιο της ολοκλήρωσης κατευθυντήριων γραμμών σχετικά με τις διαδικασίες για την αξιολόγηση της συμμόρφωσης των εμφυτευμάτων σε μαστούς στο πλαίσιο της οδηγίας 93/42/ΕΟΚ της 14ης Ιουνίου 1993 σχετικά με τα ιατροτεχνολογικά προϊόντα(1).

Εξάλλου, η Επιτροπή καλεί το Αξιότιμο Μέλος να ανατρέξει στην απάντηση που έδωσε η Επιτροπή στην ερώτηση P-1793/97 της κας Hautala(2).

3. Στη Γαλλία επιτρέπεται η χρησιμοποίηση εμφυτευμάτων μαστών των οποίων το υλικό πλήρωσης είναι φυσιολογικός ορός, καθώς και άλλων τύπων εμφυτευμάτων που φέρουν το σήμα CE, εφόσον έχουν ήδη υποβληθεί σε ειδική αξιολόγηση από τη Γαλλία σύμφωνα με τους όρους που καθορίζονται στη Γαλλία.

Εξάλλου, η Γαλλία επικαλείται την ρήτρα διασφάλισης που προβλέπεται στην οδηγία 93/42/ΕΟΚ για τα εν λόγω προϊόντα; η Επιτροπή εξετάζει επί του παρόντος την υπόθεση.

Μετά τις συζητήσεις που επανειλημμένως έχουν διεξαχθεί εν προκειμένω με όλα τα κράτη μέλη, η Επιτροπή δεν γνωρίζει να έχουν ληφθεί από άλλα κράτη μέλη περιοριστικά μέτρα παρόμοια με αυτά της Γαλλίας.

(1) ΕΕ L 169, 12.7.1993.

(2) ΕΕ C 76, 11.3.1998, 55.
ΓΡΑΠΤΗ ΕΡΩΤΗΣΗ E-1968/98

υποβολή: Kenneth Coates (GUE/NGL) προς την Επιτροπή

(30 Ιουνίου 1998)

Θέμα: Έλεγχος των κινδύνων μείζονος ατυχήματος

Ατυχήματα που συνέβησαν προσφάτως σε μονάδα επεξεργασίας αποβλήτων στο Killamarsh στην εκλογική μου περιφέρεια, μονάδα η οποία ανήκει στην SARP UK, μία θυγατρική εταιρεία της Vivendi, έχουν προκαλέσει εκτεταμένη ανησυχία τόσο στο ίδιο το χωριό όσο και στην παρακείμενη αστική περιοχή του Sheffield. Οι άνθρωποι της περιοχής επιθυμούν να πληροφορηθούν πώς θα μπορούσε η ως άνω μονάδα να ωθηθεί σε μετεγκατάσταση απομακρύνοντας ούτως δυνάμει επικίνδυνες λειτουργίες της από τα κέντρα πληθυσμού.

Ποία νομικά μέσα υπάρχουν για να διευκολύνουν αυτή την απομάκρυνση;

Απάντηση της κας Bjerregaard εξ ονόματος της Επιτροπής

(3 Σεπτεμβρίου 1998)

Η κοινοτική περί αποβλήτων νομοθεσία δεν περιλαμβάνει διατάξεις για την θέσπιση ελάχιστης απόστασης μεταξύ εγκαταστάσεων αποβλήτων και κατοικημένων περιοχών. Τέτοια διάταξη ενδέχεται να θεσπισθεί, για τους χώρους υγειονομικής ταφής, από νέα οδηγία(1) η οποία συζητείται στο Συμβούλιο και στο Ευρωπαϊκό Κοινοβούλιο.

Ωστόσο, η οδηγία 96/82/ΕΚ της 9ης Δεκεμβρίου 1996 για την αντιμετώπιση των κινδύνων μεγάλων ατυχημάτων σχετιζόμενων με επικίνδυνες ουσίες(2) (η λεγόμενη Οδηγία Seveso II), η οποία θα τεθεί σε υποχρεωτική εφαρμογή από την 3η Φεβρουαρίου 1999, περιλαμβάνει νέα διάταξη για τον σχεδιασμό χρήσεων γης (άρθρο 12). Η εν λόγω διάταξη αντανακλά την ανάγκη - μετά το ατύχημα του Bhopal στην Ινδία, το 1984 - να λαμβάνονται υπόψη στην κανονιστική διαδικασία, οι επιπτώσεις των κινδύνων μεγάλων ατυχημάτων στον σχεδιασμό των χρήσεων γης. Η συμπερίληψη της διάταξης αυτής μπορεί να θεωρηθεί ως σημαντικό βήμα στην πορεία προς τον περιορισμό των μεγάλων ατυχημάτων.

Κατά πρώτον λόγο, η οδηγία αποβλέπει στην αποτροπή των μεγάλων ατυχημάτων και κατά δεύτερο, στον περιορισμό των επιπτώσεων για τον άνθρωπο και το περιβάλλον, μέσω ελέγχων για τις θέσεις δημιουργίας νέων εγκαταστάσεων, για τις τροποποιήσεις υφιστάμενων εγκαταστάσεων και για νέα εγχειρήματα όπως γραμμές μεταφοράς, τοποθεσίες που επισκέπτεται το κοινό και περιοχές κατοικίας στα πέριξ υφιστάμενων εγκαταστάσεων. Μακροπρόθεσμα, η πολιτική σχεδιασμού των χρήσεων γης θα εξασφαλίσει την ύπαρξη κατάλληλων αποστάσεων μεταξύ επικίνδυνων εγκαταστάσεων και περιοχών κατοικίας. Στις περιπτώσεις των ήδη εφιστάμενων εγκαταστάσεων στα πέριξ περιοχών κατοικίας, η Οδηγία Seveso II προβλέπει την μελέτη πρόσθετων τεχνικών μέτρων ούτως ώστε να μην αυξάνονται κίνδυνοι για τον πληθυσμό, στο πλαίσιο της εφαρμογής των προαναφερθέντων ελέγχων.

Η Επιτροπή, σε στενή συνεργασία με τα κράτη μέλη, άρχισε την επεξεργασία κατευθυντήριων γραμμών για την πρακτική εφαρμογή της διάταξης αυτής στα κράτη μέλη. Οι κατευθυντήριες γραμμές αναμένεται να δημοσιοποιηθούν κατά τη διάρκεια του 1998.

(1) ΕΕ C 156, 24.5.1997.

(2) ΕΕ L 10, 14.1.1997.
ΓΡΑΠΤΗ ΕΡΩΤΗΣΗ E-1542/98

υποβολή: Gianni Tamino (V) προς την Επιτροπή

(19 Μαΐου 1998)

Θέμα: Σταύρωση περιστεράς στο Ορβιέτο την ημέρα της Πεντηκοστής

Η τελετή της Πεντηκοστής, στη λαϊκή παράδοση του Ορβιέτο, απαιτεί τη σταύρωση περιστεράς συμβόλου του Αγίου Πνεύματος σε τροχό από πυροτεχνήματα και αφήνεται να διατρέξει ένα συρμάτινο σχοινί από την εκκλησία του Αγίου Φραγκίσκου (προστάτη των ζώων) μέχρι τη θύρα εισόδου του καθεδρικού ναού, ανάμεσα στις κραυγές του πλήθους και την έκρηξη των πυροτεχνημάτων που είναι καρφωμένα στο τροχό της περιστεράς η οποία, συχνά, φτάνει στο τέλος της εκτόξευσής της νεκρή ή ημιθανής. Ανάλογα με την κατάσταση στην οποία το πτηνό φτάνει στη θύρα του καθεδρικού ναού εξάγονται τα συμπεράσματα σχετικά με τους καλούς ή κακούς οιωνούς για την πόλη.

Η "βάρβαρη" τελετή γίνεται με τις ευλογίες του Επισκόπου της πόλεως και υπό την αιγίδα της περιφέρειας Ουμβρίας και της Ευρωπαϊκής Ένωσης, όπως διαπιστώνεται από το εικονογραφημένο πληροφοριακό φυλλάδιο της εκδήλωσης.

Παρά τις επανειλημμένες διαμαρτυρίες των διαφόρων συλλόγων της χώρας για την προστασία των δικαιωμάτων των ζώων (Φίλοι της Γης, LAV, ENPA, WWF) ένα ακόμη περιστέρι θα θυσιαστεί και φέτος στο βωμό των προλήψεων.

Θεωρεί η Επιτροπή ότι μια τέτοια εκδήλωση συμβιβάζεται με την ανάγκη διαφύλαξης και προστασίας της ευημερίας των ζώων η οποία αναγνωρίστηκε, άλλωστε, στη διάρκεια των εργασιών της Διακυβερνητικής Διάσκεψης που οδήγησε στη Συνθήκη του Άμστερνταμ; Τι έκανε την ΕΕ να θέσει υπό την αιγίδα της την πρωτοβουλία αυτή; Δεν θεωρεί ότι, εν προκειμένω, γίνεται κακή χρήση του συμβόλου της Ένωσης και πώς προτίθεται να το περιφρουρήσει;

Απάντηση του κ. Fischler εξ ονόματος της Επιτροπής

(19 Ιουνίου 1998)

Όπως έχει αναφερθεί επανειλημμένα, η Επιτροπή καταδικάζει κάθε έιδους βαναυσότητες κατά των ζώων και, όπως φαίνεται στις σχετικές προτάσεις της, καταβάλλει συνεχείς προσπάθειες για τα υψηλότερα δυνατά επίπεδα προστασίας.

Η Κοινότητα διαθέτει νομοθεσία προστασίας των ζώων εκτροφής (μέθοδοι εκτροφής, μεταφορά και σφαγή) και των ζώων εργαστηρίου. Η νομοθεσία αυτή ενημερώνεται περιοδικά με βάση τις τελευταιές εξελίξεις και τις πρόσφατες επιστημονικές γνώσεις.

Ένα πρωτόκολλο της Συνθήκης του Άμστερνταμ απαιτεί από την Επιτροπή και τα κράτη μέλη να δίνουν την απαραίτητη προσοχή στην προστασία των ζώων όσον αφορά τους τομείς της κτηνοτροφίας, της μεταφοράς, της εσωτερικής αγοράς και της έρευνας. Ωστόσο, το πρωτόκολλο τονίζει, επίσης, το σεβασμό των θρησκευτικών τελετών, των πολιτιστικών παραδόσεων, και της κληρονομιάς της κάθε περιοχής.
ΓΡΑΠΤΗ ΕΡΩΤΗΣΗ E-1298/98

υποβολή: Daniel Varela Suanzes-Carpegna (PPE) προς την Επιτροπή

(29 Απριλίου 1998)

Θέμα: Συμφωνία αλιείας μεταξύ της Ευρωπαïκής Ένωσης και της Νοτίου Αφρικής

Ενόψει της αναμενόμενης έναρξης των διαπραγματεύσεων μεταξύ της Ευρωπαϊκής Επιτροπής και των αρχών της Νοτίου Αφρικής για την υπογραφή μιας συμφωνίας αλιείας και έχοντας υπόψη, αφενός, ότι η συμφωνία αυτή θα συναφθεί στο πλαίσιο μιας γενικής σύμβασης συνεργασίας με την οποία η Νότιος Αφρική θα εξασφαλίζει σημαντικά δασμολογικά πλεονεκτήματα για τις εξαγωγές των προϊόντων της στην Ευρωπαϊκή Ένωση, και, αφετέρου, την ανάγκη εναλλακτικών αλιευτικών υδάτων για τα κοινοτικά αλιευτικά σκάφη - καταψύκτες, ιδίως όσον αφορά την αλίευση μερλούκιου, μπορεί η Επιτροπή να μας ενημερώσει σχετικά με τις κατευθυντήριες γραμμές που θα υιοθετήσει και τις απαιτήσεις που θα θέσει κατά τις εν λόγω διαπραγματεύσεις έτσι ώστε να διασφαλισθεί η πρόσβαση των κοινοτικών σκαφών-καταψυκτών στην αλιεία μερλούκιου και ότι η αλιεία αυτή θα γίνεται, κατά κύριο λόγο, από σκάφη υπό κοινοτική σημαία;

Απάντηση της κ. Bonino εξ ονόματος της Επιτροπής

(8 Ιουνίου 1998)

Το Συμβούλιο ανέθεσε, στην Επιτροπή, τον Σεπτέμβριο 1995, διαπραγματευτική εντολή η οποία της αφήνει ένα αρκετά μεγάλο περιθώριο κινήσεων αναφορικά με το είδος συμφωνίας αλιείας η οποία πρέπει να αναζητηθεί με τη Νότια Αφρική.

Με την ευκαιρία μιας συνεδρίασης, στις 8 Απριλίου 1998, η Επιτροπή γνωστοποίησε στη Νότια Αφρική τη βούλησή της να καταλήξει σε αλιευτική συμφωνία η οποία να συνδυάζει πλείονα στοιχεία, όπως: κλασσικές άδειες, δημιουργία προσωρινών ενώσεων, και χρηματοδότηση μικτών εταιριών.

Δεδομένου ότι η διαδικασία που αποσκοπεί στη διαπραγμάτευση της συμφωνίας βρίσκεται στο αρχικό της στάδιο, θα ήταν πρόωρο επί του παρόντος να καθοριστεί το τελικό περιεχόμενο της μελλοντικής συμφωνίας αλιείας.
ΓΡΑΠΤΗ ΕΡΩΤΗΣΗ E-1810/98

υποβολή: Peter Truscott (PSE) προς την Επιτροπή

(11 Ιουνίου 1998)

Θέμα: Διαρθρωτικοί πόροι

Μπορεί η Επιτροπή να μας πληροφορήσει σε ποιό βαθμό τα σχέδια στο πλαίσιο του νέου Στόχου 3 θα πρέπει να συγκεντρώνουν τα κριτήρια της βιώσιμης ανάπτυξης, ιδίως όσον αφορά το περιβάλλον;

Απάντηση του κ. Flynn εξ ονόματος της Επιτροπής

(3 Σεπτεμβρίου 1998)

Το άρθρο 1 του προτεινόμενου γενικού κανονισμού των διαρθρωτικών ταμείων(1) και το άρθρο 1 του προτεινόμενου κανονισμού του Ευρωπαϊκού Κοινωνικού Ταμείου (ΕΚΤ)1 ορίζουν την αποστολή του ΕΚΤ και κάνουν ιδιαίτερη αναφορά στη συντηρούμενη ανάπτυξη καθώς και στην προστασία και βελτίωση του περιβάλλοντος, μαζί με άλλα σημεία που ενδιαφέρουν την πολιτική ως μέρος του πολιτικού πλαισίου στο οποίο θα πρέπει να λειτουργεί το ΕΚΤ.

Οι κατευθυντήριες γραμμές του στόχου 3, οι οποίες απαιτούνται βάσει του άρθρου 9.4 του γενικού κανονισμού θα λάβουν κατά συνέπεια υπόψη αυτή τη νομική απαίτηση. Η ακριβής μορφή που θα λάβει η απαίτηση αυτή θα προσδιορισθεί από τη στιγμή που οι κανονισμοί θα έχουν εκδοθεί και υπό το φως των ακριβών διατάξεων που θα περιλαμβάνουν οι εν λόγω κανονισμοί.

(1) ΕΕ C 176, 9.6.1998.
ΓΡΑΠΤΗ ΕΡΩΤΗΣΗ E-2537/98

υποβολή: Marie-Noëlle Lienemann (PSE) προς την Επιτροπή

(1 Σεπτεμβρίου 1998)

Θέμα: Κρατικές ενισχύσεις κατά του Crédit Mutuel

Ποιά είναι η άποψη της Επιτροπής ως προς το μέλλον των προϊόντων για την προώθηση της λαϊκής αποταμίευσης που χρησιμεύουν για χρηματοδοτήσεις κοινωνικού και βιομηχανικού χαρακτήρα, καθώς και για την τοπική ανάπτυξη;

Ελλείψει σχετικών προβλέψεων, κυρίως όσον αφορά τις απαραίτητες προσπάθειες εναρμόνισης, τα προϊόντα αυτά, λ.χ. στη Γαλλία, το Livret A, το Codevi ή ακόμη το Livret Bleu, πρόκειται να εξαφανισθούν απλώς και μόνον για λόγους οικονομικού ανταγωνισμού;

Απάντηση του κ. Van Miert εξ ονόματος της Επιτροπής

(11 Σεπτεμβρίου 1998)

Τα προϊόντα για την προώθηση της λαϊκής αποταμίευσης, τα οποία χρησιμεύουν για τη χρηματοδότηση μέτρων στους τομείς της κοινωνικής πρόνοιας, της βιομηχανίας και της τοπικής ανάπτυξης, δεν δημιουργούν προβλήματα από την άποψη του κοινοτικού συμφέροντος και μπορούν, ασφαλώς, να εξακολουθήσουν να υπάρχουν.

Ωστόσο, σε ορισμένες περιπτώσεις ενδέχεται να ανακύψουν προβλήματα λόγω της μεθόδευσης της συγκέντρωσης των αποταμιευτικών πόρων, στον βαθμό που η μεθόδευση αυτή ενδέχεται, ως δευτερογενή συνέπεια, να προσπορίσει ένα έμμεσο τελικό πλεονέκτημα στην οντότητα που έχει επιφορτισθεί με αυτήν.

Σε μία περίπτωση, εκείνη του "livret bleu" της Crédit Mutuel στη Γαλλία, η Επιτροπή κίνησε τη διαδικασία που προβλέπεται στο άρθρο 93 παράγραφος 2 της συνθήκης ΕΚ, προκειμένου να διερευνηθεί η συγκεκριμένη πτυχή της υπόθεσης.
ΓΡΑΠΤΗ ΕΡΩΤΗΣΗ E-1552/98

υποβολή: Rainer Wieland (PPE) προς την Επιτροπή

(19 Μαΐου 1998)

Θέμα: Υποχρέωση σήμανσης των αυτοκινήτων

Από τις 1.6.1998, οι οδηγοί των οποίων τα αυτοκίνητα έχουν πινακίδες με το σήμα της ΕΕ δεν υποχρεούνται να φέρουν στα ταξίδια τους εντός της Ένωσης συμπληρωματικό σήμα που να υποδεικνύει τη χώρα προέλευσής τους (D, SF κ.λπ.).

Πάνω σε ποιά νομοθετήματα στηρίζεται αυτό το πόρισμα των διαπραγματεύσεων;

Σε ποιό βαθμό συμπεριέλαβε η Επιτροπή την Ελβετία στις σχετικές διαπραγματεύσεις;

Συμμετείχε καθ' οιονδήποτε τρόπο η Ελβετία στις διαπραγματεύσεις που οδήγησαν σε αυτό το αποτέλεσμα ή ερωτήθηκε ή ενημερώθηκε μόνο πριν ή κατά τη διάρκεια της σχετικής διαδικασίας;

Είχε ποτέ την πρόθεση η Επιτροπή να συμπεριλάβει την Ελβετία στο μέτρο αυτό;

Ποιοί ήταν οι λόγοι για να μη συμπεριληφθεί η Ελβετία;

Προτίθεται η Επιτροπή να συμπεριλάβει στο μέλλον την Ελβετία στην εφαρμογή του μέτρου αυτού;

Εάν όχι, ποιοί είναι οι λόγοι;

Εάν ναι, πότε προτίθεται να το υλοποιήσει;

Απάντηση του κ. Kinnock εξ ονόματος της Επιτροπής

(1 η Ιουλίου 1998)

Η πρόταση της Επιτροπής για κανονισμό του Συμβουλίου σχετικά με την αναγνώριση στην ενδοκοινοτική κυκλοφορία του διακριτικού σήματος του κράτους μέλους ταξινόμησης των μηχανοκίνητων οχημάτων και των ρυμουλκουμένων τους(1) βασίζεται στο άρθρο 75 παράγραφος 1 στοιχείο δ) της συνθήκης ΕΚ. Η πρόταση αυτή αφορά μόνο την ενδοκοινοτική κυκλοφορία.

Μετά την πρώτη ανάγνωση στο Κοινοβούλιο, η Επιτροπή υπέβαλλε τροποποιημένη πρόταση(2) και η κοινή θέση του Συμβουλίου αναμενόταν για τον Ιούνιο του 1998. Ο κανονισμός δεν αναμένεται ότι θα εγκριθεί πριν από το φθινόπωρο του 1998.

Θα ήταν λοιπόν πρόωρη η διαπραγμάτευση με τρίτες χώρες σχετικά με το περιεχόμενο του αναμενόμενου κανονισμού. Ωστόσο, σε πρώτη ευκαιρία η Επιτροπή θα επιληφθεί του θέματος της αναγνώρισης του διακριτικού σήματος από τις ελβετικές αρχές.

(1) ΕΕ C 290, 24.9.1997.

(2) ΕΕ C 159, 26.5.1998.
ΓΡΑΠΤΗ ΕΡΩΤΗΣΗ E-1661/98

υποβολή: Rainer Wieland (PPE) προς την Επιτροπή

(29 Μαΐου 1998)

Θέμα: Πόροι ενίσχυσης για την περιφέρεια της Στουτγάρδης και τη Γερμανία

Ποιου ύψους και ποιοι πόροι ενίσχυσης εισέρρευσαν από όλα τα προγράμματα και χρηματοδοτήσεις της Ευρωπαϊκής Ένωσης από το 1990, κατανεμημένοι ανά έτος, είδος και διαμερίσματα, στα διαμερίσματα Rems-Murr, Göppingen, Ludwigsburg, Böblingen, Esslingen και στο αστικό διαμέρισμα της Στουτγάρδης;

Σε ποιό ύψος και ποιοι πόροι ενίσχυσης εισέρρευσαν από όλα τα προγράμματα και χρηματοδοτήσεις της Ευρωπαϊκής Ένωσης από το 1990, κατανεμημένοι ανά έτος, είδος και ομόσπονδο κράτος, στην Ομοσπονδιακή Δημοκρατία της Γερμανίας και στο ομόσπονδο κράτος της Βάδης Βυρτεμβέργης;

Συμπληρωματική απάντηση

του κ. Santer εξ ονόματος της Επιτροπής

(29 Σεπτεμβρίου 1998)

Λόγω του εύρους της απάντησης, στην οποία περιλαμβάνονται πολλοί πίνακες, η Επιτροπή την διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-1398/98

υποβολή: José Apolinário (PSE) προς την Επιτροπή

(7 Μαΐου 1998)

Θέμα: Γεωργία

Δύναται η Επιτροπή να με ενημερώσει σχετικά με τα σχέδια που έχει για την γεωργία στις άκρως απομακρυσμένες περιφέρειες και με ποιό τρόπο προτίθεται να απαμβλύνει, στο μέλλον, τις ανισσότητες που απορρέουν από την άκρως απόμακρη θέση για τις γεωργικές δραστηριότητες.

Απάντηση του κ. Fischler εξ ονόματος της Επιτροπής

(10 Ιουνίου 1998)

Η Επιτροπή μεριμνά πάντοτε έτσι ώστε να λαμβάνει υπόψη τις ιδιαιτερότητες ορισμένων περιφερειών ή δραστηριοτήτων κατά τον ορισμό ή την εφαρμογή των κοινοτικών πολιτικών και να ανταποκρίνεται, επίσης, στα αιτήματα τα οποία εκφράζουν ορισμένα κράτη μέλη. Για αυτό τον λόγο, το Συμβούλιο υιοθέτησε τις τρεις αποφάσεις περί θεσπίσεως των προγραμμάτων για τις άκρως απομακρυσμένες περιφέρειες το 1989 και 1991 οι οποίες αναγνωρίζουν τις ιδιαιτερότητες των εν λόγω περιφερειών και η Επιτροπή πρότεινε την κοινοτική πρωτοβουλία Regis (περιοχές απομονωμένες) ως απόκριση στις ιδιαιτερότητες των εν λόγω περιφερειών στο πλαίσιο των διαρθρωτικών ταμείων.

Δεδομένου ότι πρόκειται για περιφέρειες των οποίων ο γεωργικός τομέας έχει προφανή σημασία, θεσπίστηκαν, ειδικό καθεστώς για τον εφοδιασμό σε φυσικά ή μεταποιημένα γεωργικά προϊόντα, καθώς και δικαιολογημένες παρεκκλίσεις από τους κανόνες της κοινής γεωργικής πολιτικής (ΚΓΠ), ή συμπληρωματικές ενισχύσεις για να στηριχθεί ή να αναπτυχθεί το σύνολο του γεωργικού τομέα.

Έχοντας επίγνωση του γεγονότος ότι, παρά τις ενισχύσεις αυτές, η απομάκρυνση και ο νησιωτικός χαρακτήρας αποτελούν πάντα πρόσθετο κόστος, η Επιτροπή έθεσε σε κίνηση προβληματισμό αναφορικά με το σύνολο των ενεχομένων τομέων των εν λόγω περιφερειών συμπεριλαμβανομένης της γεωργίας.

Με το πρόγραμμα δράσης 2000(1), η Επιτροπή έδωσε ιδιαίτερη έμφαση στην απλούστευση όσον αφορά την κατανομή των ενισχύσεων τόσο στον γεωργικό τομέα όσο και στους άλλους τομείς δραστηριοτήτων (ΚΓΠ και διαρθρωτικά ταμεία) για το σύνολο των περιφερειών της Κοινότητας. Εξάλλου, στο πλαίσιο των διαρθρωτικών ταμείων θα λαμβάνεται υπόψη ειδικότερα η κατάσταση των άκρως απομακρυσμένων περιοχών. Πράγματι, οι εν λόγω περιφέρειες θα κατατάσσονται, ανεξάρτητα από τα κριτήρια τα οποία έχουν θεσπιστεί για τις υπόλοιπες περιφέρειες με αναπτυξιακή καθυστέρηση, στον στόχο 1.

Συνεπώς, λαμβανομένων υπόψη των προτάσεων του σχεδίου δράσης 2000 και υπό το πρίσμα του άρθρου 299 της συνθήκης του Άμστερνταμ (νέα διατύπωση του άρθρου 227 της συνθήκης περί θεσπίσεως της ΕΚ), ο προβληματισμός ο οποίος έχει ξεκινήσει στο πλαίσιο της Επιτροπής θα πρέπει να επιτρέψει, χάρη στην εμπειρία η οποία αποκτήθηκε μετά από 10 έτη ειδικών προγραμμάτων, να καταρτιστούν προτάσεις προοπτικών για τις εν λόγω περιφέρειες σύμφωνα με την αρχή της επικουρικότητας.

(1) COM(97)2000.
ΓΡΑΠΤΗ ΕΡΩΤΗΣΗ E-2045/98

υποβολή: James Moorhouse (ELDR) προς την Επιτροπή

(7 Ιουλίου 1998)

Θέμα: Παραβιάσεις των ανθρωπίνων δικαιωμάτων στο Μεξικό - Η σφαγή στην περιοχή Chiapas

Δεν ανησυχεί την Επιτροπή το γεγονός ότι, πέντε μήνες μετά τη φοβερή σφαγή του Acteal, στη μεξικανική πολιτεία Chiapas, οι ηθικοί αυτουργοί της εγκληματικής αυτής πράξης δεν έχουν ακόμη συλληφθεί και δικαστεί καθώς και ότι, επιπλέον, η αποτυχία αυτή μπορεί να έχει ως αποτέλεσμα τη διάπραξη και άλλων ωμοτήτων στην περιοχή;

Θα επιμείνει η Επιτροπή στη μεξικανική κυβέρνηση ώστε να εκπληρώσει τη δεδηλωμένη δέσμευσή της να υποβάλει σε δίκη τους πρωταίτιους της εγκληματικής αυτής πράξης, και να εξασφαλίσει ότι θα τεθεί τέλος στην παρουσία παραστρατιωτικών ομάδων στην πολιτεία Chiapas, όπως ζητεί το Ευρωπαϊκό Κοινοβούλιο στο ψήφισμά του της 15ης Ιανουαρίου 1998 (B4-0056/98);

Κοινή απάντηση

του κ. Marín εξ ονόματος της Επιτροπής

στις γραπτές ερωτήσεις E-2044/98 και E-2045/98

(7 Σεπτεμβρίου 1998)

Η Επιτροπή έλαβε γνώση της έκθεσης του Κοινοβουλίου που συνόδευε την απόφασή του να εκδώσει σύμφωνη γνώμη για την προσωρινή συμφωνία με το Μεξικό κατά το μήνα Μάϊο του 1998.

Όσον αφορά τους μηχανισμούς που, για πρώτη φορά, καθορίζουν ρητά την τήρηση των δημοκρατικών αρχών και των δικαιωμάτων του ανθρώπου ως θεμελιώδες στοιχείο, η Επιτροπή τους θεωρεί ως το κύριο στοιχείο της νέας συμφωνίας της οποίας η έναρξη ισχύος την 1 Ιουλίου 1998 θα αποτελέσει ένα πολύ σημαντικό βήμα. Μελλοντικά, η Επιτροπή θα διαθέτει μια σαφή, συμβατική και νομική βάση που θα επιτρέψει την καλύτερη υλοποίηση αυτού του προβλήματος, ώστε να συμβάλλει με πιο αποτελεσματικό και οικοδομητικό τρόπο στη βελτίωση της κατάστασης στο Μεξικό στον τομέα αυτό.

Όσον αφορά τους μηχανισμούς που θα επιτρέψουν την ανάλυση του σεβασμού των δικαιωμάτων του ανθρώπου και τη συμμετοχή των μη κυβερνητικών οργανώσεων (ΜΚΟ) το πολιτικό βάρος των μηχανισμών στο θέμα αυτό έχει ήδη εκφρασθεί σε συγκεκριμένα γεγονότα πριν ακόμα από την υπογραφή της συμφωνίας. Η ανταλλαγή απόψεων για την κατάσταση στο Chiapas αποτέλεσε το κύριο θέμα της συνεδρίασης με τον υπουργό εξωτερικών του Μεξικού, στον Παναμά τον Φεβρουάριο του 1998. Επιπλέον, με πρωτοβουλία του Κοινοβουλίου, οργανώθηκε στις Βρυξέλλες το Μάρτιο δημόσια ακρόαση όπου οι εκπρόσωποι της μεξικανικής πολιτικής κοινωνίας, συμπεριλαμβανομένης μεγάλης μερίδας των ΜΚΟ, είχαν την ευκαιρία να να γνωρίσουν τις απόψεις τους στο ευρύ κοινό.

Ανεξάρτητα από τα γεγονότα αυτά, η Επιτροπή θα συνεχίσει να χρησιμοποιεί κάθε μέσο, για να υπευθυμίζει στις μεξικανικές αρχές τη σημασία που αποδίδει η Ένωση ώστε να βρεθούν και να δικασθούν όλοι οι υπεύθυνοι της σφαγής.
ΓΡΑΠΤΗ ΕΡΩΤΗΣΗ E-1610/98

υποβολή: Susan Waddington (PSE) προς την Επιτροπή

(25 Μαΐου 1998)

Θέμα: Αντίκτυπος των ΓΣΔΕ/ΠΟΕ επί της προστασίας των ζώων

Εντείνεται η ανησυχία πως η συμφωνία στα πλαίσια της ΓΣΔΕ καθιστά ολοένα και δυσχερέστερο για την ΕΕ να θεσπίζει βελτιωμένα πρότυπα για την προστασία των ζώων, καθώς δεν είναι δυνατή η επιβολή απαγόρευσης για εισαγωγές προϊόντων ακόμη και όταν η παραγωγή τους συνεπάγεται σημαντική ταλαιπωρία των ζώων. Τούτο, με τη σειρά του, αποθαρρύνει τη θέσπιση αυστηρότερων περιορισμών εντός της ΕΕ εξαιτίας του φόβου να σημειωθεί ανταγωνισμός από φθηνότερες εισαγωγές που παράγονται με τη χρησιμοποίηση ακόμη πιο βάναυσων μεθόδων παραγωγής.

Έχοντας υπόψη ότι η πρόταση που εμπεριέχεται στην Ατζέντα 2000 της Επιτροπής σύμφωνα με την οποία οι πολιτικές της ΚΓΠ θα πρέπει να επαναπροσανατολιστούν προκειμένου να λαμβάνουν υπόψη την καλή μεταχείριση των ζώων, ποιά μέτρα σκοπεύει να λάβει η Επιτροπή για να διασφαλίσει πως το πρόβλημα αυτό θα παραμείνει στο επίκεντρο της ίδιας έρευνας ενώ ταυτόχρονα θα αποτραπεί η ενδεχόμενη μελλοντική σύγκρουση με την αναμόρφωση της ΚΓΠ κατά τη διάρκεια της Υπουργικής Διάσκεψης της ΠΟΕ;

Απάντηση του κ. Fischler εξ ονόματος της Επιτροπής

(2 Ιουλίου 1998)

Σύμφωνα με τους κανόνες του Παγκόσμιου Οργανισμού Εμπορίου (ΠΟΕ), όπως αυτοί ερμηνεύονται επί του παρόντος, υπάρχει αντίφαση ανάμεσα στις συμφωνίες του ΠΟΕ και τις διατάξεις τις Κοινότητας για την ευημερία των ζώων, εάν κοινοτικά πρότυπα παραγωγής με βάση τις αρχές της ευημερίας των ζώων αποτελούν προϋπόθεση για τις εισαγωγές από τρίτες χώρες.

Τέτοιες πιθανές αντιφάσεις μπορούν να αποτραπούν με την υιοθέτηση διεθνών προδιαγραφών με βάση τις αρχές της ευημερίας των ζώων στο πλαίσιο διμερών και πολυμερών συμφωνιών. Επίσης, δεδομέμου ότι η ευημερία των ζώων καθίσταται όλο και πιο σημαντική, όσον αφορά το διεθνές εμπόριο, το θέμα αυτό μπορεί στο μέλλον να θιγεί στο πλαίσιο του ΠΟΕ. Η πιθανότητα τροποποίησης των κανόνων του ΠΟΕ με σκοπό την αντιμετώπιση των ανησυχιών για την ευημερία των ζώων θα εξετασθεί στο πλαίσιο του καθορισμού των κοινοτικών στόχων διαπραγμάτευσης για το επόμενο στάδιο των διαπραγματεύσεων του ΠΟΕ.